BGRIM มอบเงินสนับสนุนทุนการศึกษาสมเด็จย่า 90
BGRIM มอบเงินสนับสนุนทุนการศึกษาสมเด็จย่า 90 ณ อาคารดร.เกฮาร์ด ลิงค์ เมื่อเร็วๆ นี้
23 พ.ย. 2563

บริษัท บี.กริม เพาเวอร์ จำกัด (มหาชน) หรือ BGRIM หนึ่งในผู้นำด้านธุรกิจและจำหน่ายไฟฟ้าภาคเอกชน โดย ดร.ฮาราลด์ ลิงค์ ประธาน BGRIM พร้อมด้วย นายพีรเดช พัฒนจันทร์ รองกรรมการผู้จัดการใหญ่อาวุโส ฝ่ายกฎหมายและพัฒนาธุรกิจ มอบเงินจำนวน 4,500,000 บาท ให้กับมูลนิธิกองทุนการกุศลสมเด็จพระศรีนครินทราบรมราชชนนี ในพระราชูปถัมภ์ เพื่อสนับสนุนทุนการศึกษาสมเด็จย่า 90 โดยมี คุณหญิงทิพาวดี เมฆสวรรค์ รองประธานมูลนิธิฯ นางพวงเพชร บุญสาย กรรมการและเลขาธิการมูลนิธิฯ และ นางสาวอัญชนา โลหบูรณนนท์ กรรมการมูลนิธิฯ ร่วมรับมอบ ณ อาคารดร.เกฮาร์ด ลิงค์ เมื่อเร็วๆ นี้
โดยดร.ฮาราลด์ ลิงค์ กล่าวว่า BGRIM มุ่งสร้างความเจริญรุ่งเรืองให้กับประเทศและสร้างสรรค์สิ่งดีๆ ให้กับสังคมไทย โดยมีเป้าหมายร่วมกันคือการพัฒนาสังคมอย่างยั่งยืน โดยเฉพาะอย่างยิ่งการสนับสนุนในด้านการศึกษา บี.กริม จึงหวังว่าเงินจำนวนดังกล่าวจะช่วยแบ่งเบาภาระค่าใช้จ่ายของผู้ปกครอง และเป็นส่วนหนึ่งที่ช่วยเติมเต็มโอกาสทางการศึกษาให้แก่นักเรียนพยาบาลทุกคนซึ่งจะต่อยอดไปสู่การพัฒนาศักยภาพ และเป็นแรงขับเคลื่อนสังคมต่อไปในอนาคต เพราะเราเชื่อว่าความโอบอ้อมอารีจะทำให้ธุรกิจเติบโตอย่างมั่นคงและยั่งยืน